Man . United nálægt því að kaupa miðjumann Það lítur út fyrir að miðjumaðurinn Bruno Fernandes gangi til liðs við Manchester United nú í janúar en hann hefur mikið verið orðaður við brottför frá Sporting Lissabon í Portúgal . Þjálfari Sporting viðurkennir sjálfur að félagið sé nú þegar byrjað að undirbúa það að spila án hans . Sky Sports greindi frá því í vikunni að Manchester-félagið væri á höttunum eftir Fernandes en Ole Gunnar Solskjær , stjóri United , vill ólmur styrkja miðjuna hjá liðinu . Silas , þjálfari Sporting , sagði eftir sigur liðsins á Vitoria Setubal í portúgölsku efstu deildinni að hann væri alls ekki viss um að Fernandes yrði áfram hjá félaginu . „ Ég ábyrgist ekkert , Bruno er vinsæll leikmaður og mörg félög eru á eftir honum . Ég vil ekki hugsa um það en auðvitað erum við að undirbúa okkur fyrir það ef hann skyldi fara . “ Filipe Dias , ritstjóri portúgalska miðilsins O Jogo , segir að félagsskiptin gangi í gegn bráðlega en United mun borga um 70 milljónir evra fyrir leikmanninn .